Hanne Kræn er bankuddannet, men kreativitet brusede i blodet og førte hende hen til en karriere som eventkoordinator. I mange år har hun levet af at arrangere fester og events for andre - men ynder også gerne selv at slå en stor fest op. Mød hende i Kvindeliv onsdag klokken 19.45 på TV2 Nord Salto.

Når de 60.000 karnevalsgæster klædt ud som pirater, politibetjente, sygeplejersker og supermænd danser lystigt gennem Aalborgs gader, så har de i mange år kunne takke Hanne Kræn for det. I de 13 år, aalborgenseren drev sit eventbureau, var hun nemlig en af de kreative kræfter bag Nordeuropas største karneval. Hun udtænkte også konceptet til Aalborg i Rødt, hvor de besøgende gennem 14 år har kunne opleve koncerter, kultur og gode tilbud i butikkerne i en by, der til anledningen har rullet røde løbere ud overalt. Faktisk har 60-årige Hanne Kræn stadig avisudklippet, hvor hendes eventbureau for første gang blev omtalt. For Hanne Kræn sætter ting i gang. Og hun er stolt af, hvad det er blevet til gennem årene. - Aalborg i Rødt var starten. Efterfølgende kom jeg til at arbejde for Aalborg City med alle mulige andre projekter. Hvilket så førte videre til, jeg kom til at arbejde for Aalborg Karneval, og jeg har været med til DOK1, som er et kunsthåndværkermarked. Så via mit netværk mødte jeg den næste person, som kender den næste person, og på den måde fik jeg 13 år med mit lille eventfirma. Og den drøm, jeg havde med at møde ildsjæle i den her kunst- og kulturverden fik jeg virkelig opfyldt, fortæller Hanne Kræn. Udvikler Spritten kunstnerisk I dag har Hanne Kræn besiddet det nyoprettede job som bylivudvikler hos entreprenør virksomheden A. Enggaard i fire år. Et job, hun troede, hun ville være for gammel til - og som krævede en afstøvning af både cv og evnerne til at skrive en ansøgning. - Gudskelov havde jeg nogle børn, der kunne hjælpe mig med at lave cv og ansøgning, for det havde jeg jo ikke prøvet før. Så det fik jeg gjort og søgt den her stilling og kom til samtale - og kom til samtale nummer to. Og tænkte: Dét her det vil jeg bare rigtig gerne have! Og det lykkedes heldigvis, fortæller hun. Netop nu arbejder hun på at udvikle Spritten i Aalborg - området med de gamle Spritfabrikker, som skal indeholde både boliger, kunst og events. - Mine tanker bag det er, at det ikke er et fælleslokale, der skal stå tomt og kun bruges i weekenden, men det skal bruges i dagligdagen også. Derfor har vi skabt muligheden for at gøre det stort og lille, og hyggeligt på mange andre måder end et fælleshus vil være. Derfor kalder vi det også Event’en. Det er også her, man kan holde sang- eller filmaftener, hvis man vil det, siger kreative Kræn. Hun har også udtænkt Sprittens ”Værkstedet”, som alle beboerne frit kan benytte. - Her har vi skabt et sted, hvor man kan dele om værktøjet. Man kan reparere sin cykel, man kan plante sine planter om og lave juledekorationer. Man kan lave alt muligt sammen. Så det er sådan ligesom det ekstra rum. At ideerne bobler rundt i hovedet på Hanne, bekræfter hendes flerårige samarbejdspartner. - Hanne er fantastisk at samarbejde med. Hanne er for det første en meget, meget levende dame, men har virkelig også blik for, hvad er det, der skaber liv. Hvad er det, der skaber sammenhængskraft, og i øvrigt gør et sted til et sted, fortæller Mads Damsbo, der er direktør i Kunsthal Spritten. Fra kroner til kreativitet Hanne Kræn har altid haft kreativitet dybt forankret i både hjerne og hjerte. Som 21-årig blev hun uddannet i den lokale sparekasse i Øster Brønderslev, hvor hendes far sad i repræsentantskabet. - De syntes, det var en rigtig god idé, at jeg kom i praktik, og så var det ligesom den vej, jeg tænkte, jeg skulle. Så det blev ligesom bankverdenen, jeg startede med, fortæller hun. Men den unge kvinde fra Hallund uden for Brønderslev fornemmede hurtigt, at det ikke fængede hende at rådgive bankkunder om lån, aktier og børneopsparinger. - Så jeg kom ret hurtigt over i det kreative i banken, hvor jeg kom til at sidde med marketing. Her sad jeg med kampagner, annoncering og kundearrangementer. Så det blev meget hurtigt min vej i banken, husker Hanne, der endte med 35 år i bankverdenen, før hun skiftede spor til eventbranchen. Som at lukke køer på græs I privatlivet er Hanne Kræn i dén grad en livsnyder. Hun lever af at arrangere fester og events for andre - men ynder også gerne selv at slå en stor fest op. Senest til sin 60 års-fødselsdag for få uger siden skulle den have hele armen. - Jeg havde fuldstændig glemt, at jeg fyldte 60 år. Men så tænkte jeg: Jamen, det bliver jeg nødt til at danse væk! Og så kom min 'event-Hanne' op i mig - det skal simpelthen laves som den fest, jeg har drømt om at lave i lang tid. Så jeg begyndte at gå og planlægge det White Party, som jeg godt kunne tænke mig at holde, fortæller hun. Og selv var det heldigt, at Hanne Kræn kort forinden havde lært sig selv at drikke alkohol. - Det skulle bare være sådan en fest, hvor vi skulle drikke champagne, snakke, hygge os og danse. Og så var jeg jo blessed ved, at lige pludselig så kunne og måtte vi jo godt (coronarestriktionerne blev lempet, red.). Så det blev en fantastisk fest, fordi det var ligesom at lukke køer på græs, lyder det. Faldt om med hjertestop Livet har ikke altid været en fest i hvide, glade klæder for 60-årige Hanne Kræn. En skæbnesvanger dag for 13 år siden måtte hun klæde sig i sort, da hun pludselig mistede sin elskede mand gennem mange år, Niels Aage. - Min yngste datter og jeg er hjemme, og hun fornemmer en lyd. Hun råber: Mor! Hvor er far?! Og så siger jeg: "Det ved jeg ikke". Og så går vi ned i kælderen og kigger. Så er han faldet ned af en trappe (...) Jeg panikkede - Christine var den, der fuldstændig tog styringen: Tog telefonen og kom med den og sagde: "Mor, du skal ringe efter en ambulance." De kom rigtigt hurtigt og arbejdede på ham i tre kvarter. Men på intet tidspunkt var der liv, så der var ikke noget at gøre (...) Det var meget pludseligt og meget voldsomt. Og det var ligesom at få gulvtæppet rykket væk under sig, husker Hanne Kræn om dagen, hvor hendes mand fik et hjertestop, og hun blev enke. Tabet var svært, nærmest umuligt at komme over. Efter sorgen kom vreden. Vreden over, at han havde efterladt hende alene til at opfostre deres to børn. - Jeg syntes, det var superhårdt, så jeg var nødt til at løbe hver eneste dag. Det var min medicin på at få luft og få kræfter til dagen. Så i fire år løb jeg hver eneste morgen, indtil mine knæ ikke holde til det mere, fortæller hun. I dag besøger Hanne Kræn stadig ofte kirkegården med sin mands gravsted. Børnene har perleplader med til 'Morfars Have', og Hanne selv fortæller Niels Aage om sine mange rejser. En passion, de delte, mens han levede - og som hun nu må nøjes med at dele med ham som minder. - Hun gik ikke glip af noget Siden har der været et par "søde kærester" i Hanne Kræns liv, som hun selv siger. Men ingen, der er blevet til hendes livs anden kærlighed. - Jeg kunne egentlig godt at finde en nogenlunde på min egen alder, så jeg føler, vi er det samme sted i livet. Men jeg har oplevet, at mændene går efter nogen, der er helst 10 år yngre end dem selv, hvis de kan komme til det. Så det er sådan lidt svært at finde jævnaldrende, fortæller hun. Men så er det godt, at Hanne Kræn sagtens kan selv. Og vil selv. For hun har for længst besluttet sig for at give sine to døtre en vifte af gode oplevelser herhjemme og ude i verden. Den kreative aalborgenser vil nemlig helst huskes sådan her, når hun engang skal herfra: - Jeg håber, folk vil tænke: "Ja, vi kommer til at savne hende. Men hun gik ikke glip af noget. Hun nåede det hele." Du kan se programmet Kvindeliv med Hanne Kræn på TV2 Nord Salto onsdag 8. september klokken 19.45. Eller du kan få et smugkig allerede her: